A Da Mawu Nitsɛ E Womi ɔ Nɔ Kɛ To Níhi A He Blɔ Nya | Kase\nKANE NGƐ Acholi Afrikaans Albanian Amerika Mumuihi A Gbi Amharic Angola Mumuihi A Gbi Arabic Argentina Mumuihi A Gbi Armenian Australia Mumuihi A Gbi Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Mumuihi A Gbi Britian Mumuihi A Gbi Bulgarian Catalan Cebuano Chichewa Chile Mumuihi A Gbi China Mumuihi A Gbi Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Mumuihi A Gbi Croatian Czech Czech Mumuihi A Gbi Dangme Danish Digor Dutch Ecuador Mumuihi A Gbi Efik English Estonian Ewe Fijian Finland Mumuihi A Gbi Finnish Fon French French Mumuihi A Gbi Ga Georgian German Germany Mumuihi A Gbi Greek Guarani Gujarati Gun Hausa Hebrew Hiligaynon Hindi Hungarian Hungary Mumuihi A Gbi Ibanag Icelandic Igbo Iloko India Mumuihi A Gbi Indonesia Mumuihi A Gbi Indonesian Isoko Italian Italy Mumuihi A Gbi Japan Mumuihi A Gbi Japanese Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kongo Korea Mumuihi A Gbi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Mumuihi A Gbi Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigeria Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumuihi A Gbi Persian Peru Mumuihi A Gbi Poland Mumuihi A Gbi Polish Portugal Mumuihi A Gbi Portuguese Punjabi Quechua (Bolivia) Romanian Runyankore Russia Mumuihi A Gbi Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spain Mumuihi A Gbi Spania Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Mumuihi A Gbi Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumuihi A Gbi Zulu\n‘Nile Yehowa kɛ bɔ je ɔ. Ga lɛ e kɛ ngɔ hiɔwe ngɔ to e blɔ he.’ —ABƐ 3:19.\nLAHI: 6, 24\nMɛni ha nɛ o he ye kaa Yehowa ji Blɔ Nya Tolɔ nɛ pe kulaa a?\nMɛni he je nɛ wa ma nyɛ ma de ke a maa to Yehowa sɔmɔli a he blɔ nya a?\nNgɛ mɛni blɔ nɔ nɛ ga womi nɛ ngɛ Mawu Munyu ɔ mi ɔ maa ye bua wɔ konɛ wa he nɛ tsɔ, nɛ tue mi jɔmi kɛ kake peemi nɛ hi wa kpɛti?\n1, 2. (a) Kɛ nihi peeɔ a ní ngɛ anɔkuale sane nɛ ji kaa Mawu ngɛ blɔ nya tomi ɔ he ha kɛɛ? (b) Mɛni he wa ma susu ngɛ ní kasemi nɛ ɔ mi?\nANƐ Mawu ngɛ blɔ nya tomi ko lo? Eko ɔ, ni komɛ ma de ke: “E he hia we nɛ blɔ nya tomi ko nɛ tsɔɔ mo nɔ́ nɛ e sa kaa o pee. Nɔ́ nɛ he hia pɛ ji kaa huɛ bɔmi kpakpa maa hi o kɛ Mawu nyɛ kpɛti.” Anɛ susumi nɛ ɔ da lo? Mɛni ji anɔkuale ɔ?\n2 Mawu peeɔ e ní ngɛ blɔ nya tomi nya. Ngɛ munyu nɛ ɔ mi ɔ, wa ma susu odasehi nɛ tsɔɔ kaa Yehowa ji Blɔ Nya Tolɔ nɛ pe kulaa a he. Jehanɛ hu ɔ, wa ma susu bɔ nɛ e sa kaa waa pee wa ní ha ngɛ blɔ tsɔɔmi nɛ Yehowa guɔ e blɔ nya tomi ɔ nɔ kɛ haa wɔ ɔ he. (1 Kor. 14:33, 40) Ngɛ kaseli ɔmɛ a be ɔ mi kɛ mwɔnɛ ɔ tsuo ɔ, Ngmami ɔ ye bua Yehowa blɔ nya tomi ɔ fã nɛ ngɛ zugba a nɔ ɔ, nɛ a fiɛɛ sane kpakpa a ngɛ hehi fuu. Akɛnɛ waa kɛ Baiblo ɔ kɛ asafo ɔ blɔ tsɔɔmi tsuɔ ní he je ɔ, asafo ɔ he tsɔ, nɛ tue mi jɔmi kɛ kake peemi ngɛ mi.\nYEHOWA JI BLƆ NYA TOLƆ NƐ PE KULAA\n3. Mɛni ha nɛ o he ye kaa Yehowa ji Blɔ Nya Tolɔ nɛ pe kulaa a?\n3 Adebɔ tsɔɔ kaa Mawu ji Blɔ Nya Tolɔ nɛ pe kulaa. Baiblo ɔ de ke, ‘Nile Yehowa kɛ bɔ je ɔ. Ga lɛ e kɛ ngɔ hiɔwe ngɔ to e blɔ he.’ (Abɛ 3:19) ‘Mawu blɔ ɔmɛ a he níhi bɔɔ kɛkɛ wa le’ nɛ e he “níhi bɔɔ kɛkɛ nɛ wa nu kɛ wa tue.” (Hiob 26:14) Se kɛ̃ ɔ, níhi bɔɔ ko nɛ wa le kɛ kɔ si bɔlemi dodoehi, dodoehi, kɛ dodoehi a kuu ɔmɛ a he ɔ haa nɛ wa naa kaa a to ní nɛ ɔmɛ a he blɔ nya saminya. (La 8:3, 4) Dodoehi akpehi abɔ lɛ ngɛ dodoehi a kuu ɔmɛ a mi, nɛ mɛ tsuo a ngɛ a blɔhi a nɔ pɛpɛɛpɛ. Mo susu bɔ nɛ si bɔlemi dodoe nɛ ɔmɛ bɔleɔ pu ɔ be fɛɛ be nɛ ekoeko ji e blɔ nɔ ɔ he nɛ o hyɛ. Yehowa nɛ tsɔɔ mɛ blɔ nɛ e sa kaa a gu nɔ. Enɛ ɔ ngɛ nyakpɛ wawɛɛ! Ke wa susu bɔ nɛ Yehowa ngɔ “nile kɛ pee hiɔwe kɛ zugba” a he ɔ, lɔ ɔ haa nɛ wa naa kaa e sa nɛ wa je e yi, wa sɔmɔ lɛ, nɛ wa fĩ e se.—La 136:1, 5-9.\n4. Mɛni he je nɛ je mi si kpali nyɛ we nɛ a ha sane bimihi fuu a heto ɔ?\n4 Je mi si kpami ha nɛ wa ba le níhi fuu kɛ kɔ je mluku ɔ kɛ zugba a nɛ ji wa we ɔ he, nɛ nile nɛ ɔ ye bua wɔ wawɛɛ ngɛ si himi mi. Se sane bimihi fuu ngɛ nɛ je mi si kpali nyɛ we nɛ a ha a heto. Kaa nɔ hyɛmi nɔ́ ɔ, nihi nɛ a kaseɔ dodoehi a he ní ɔ be nyɛe maa tsɔɔ blɔ nɔ nɛ je mluku ɔ gu kɛ ba, aloo nɔ́ he je nɛ níhi nɛ wami ngɛ a mi ngɛ si bɔlemi dodoe nɛ ji Zugba a nɔ ɔ. Jehanɛ hu ɔ, nihi fuu nyɛ we nɛ a tsɔɔ nɔ́ he je nɛ adesahi suɔ kaa a hi wami mi daa a. (Fiɛlɔ 3:11, NW) Mɛni he je nɛ sane bimihi nɛ a he hia fuu ngɛ nɛ nihi nɛ a heto ɔ? Nɔ́ he je ji kaa, je mi si kpali kɛ nihi fuu tsɔɔ kaa Mawu ko be, nɛ su tsakemi tsɔɔmi ɔ mohu ji anɔkuale. Se Yehowa ha wɔ sane bimihi nɛ ngɛ wa nya gbae ɔ tsuo a heto ngɛ lɛ nitsɛ e Womi ɔ mi.\n5. Mɛni blɔhi a nɔ nɛ adebɔ he mlaahi yeɔ bua wɔ ngɛ?\n5 Yehowa ha wɔ adebɔ he mlaahi fuu. Mlaa nɛ ɔmɛ tsakee we. Nihi nɛ a dlaa klamahi, paipi he ní tsuli, tsu mami he ga ní tsuli, nihi nɛ a kudɔɔ kɔɔhiɔ mi lɛhi, kɛ dɔkitahi ngɔɔ mlaa nɛ ɔmɛ kɛ tsuɔ ní. Kaa nɔ hyɛmi nɔ́ ɔ, akɛnɛ he nɛ adesahi a tsui ngɛ ɔ tsakee we he je ɔ, e yi ha dɔkitahi kaa a maa le he nɛ nɔ ko tsui ngɛ ke a ma nɔ ɔ gbami. Nɛ wɔ tsuo waa kɛ adebɔ he mlaa nɛ ɔmɛ tsuɔ ní. Adebɔ he mlaa ko tsɔɔ kaa ke nɔ ko tu kɛ je hiɔwe ɔ, e ma ba nɔ zugba. Ke nɔ ko yi mlaa nɛ ɔ nɔ, nɛ e susu kaa ke e tu kɛ je hiɔwe ɔ, e be zugba nɔe ɔ, lɛɛ e maa ye e he awi!\nMAWU LƐ TO HE BLƆ NYA\n6. Mɛni he je nɛ e sa kaa Yehowa sɔmɔli nɛ a sɔmɔ lɛ ngɛ blɔ nya tomi nya a?\n6 Blɔ nɔ nɛ a gu kɛ to je ɔ he blɔ nya a ngɛ nyakpɛ wawɛɛ. Enɛ ɔ he ɔ, e sa nɛ wa ná nɔmi mami kaa, Yehowa suɔ kaa e sɔmɔli nɛ a sɔmɔ lɛ ngɛ blɔ nya tomi nya. Ngɛ anɔkuale mi ɔ, Mawu ha wɔ Baiblo ɔ konɛ e tsɔɔ wɔ blɔ nɔ nɛ wa maa gu kɛ pee jã. Ke waa kɛ blɔ tsɔɔmi nɛ Mawu blɔ nya tomi ɔ aloo e we asafo ɔ kɛ haa wɔ ɔ tsu we ní, nɛ waa kɛ e sisi tomi mlaahi nɛ ngɛ Baiblo ɔ mi ɔ hu tsu we ní ɔ, wa bua be jɔe ngɛ si himi mi.\n7. Mɛni tsɔɔ kaa Baiblo ɔ ji womi nɛ a to he blɔ nya a?\n7 Tsa pi Yuda bi kɛ Kristofohi a womihi nɛ adesahi bua nya kɛkɛ ji Baiblo ɔ. Mohu ɔ, e ji womi ko nɛ a to he blɔ nya saminya. Ngɛ anɔkuale mi ɔ, e ji womi nɛ je Mawu ngɔ. Baiblo ɔ mi womi ɔmɛ tsuo kɛ a he kpaa gbi. Kɛ je Mose kekleekle womi ɔ kɛ ya ta Kpojemi ɔ tsɔɔ kaa “nina” ko ma ba pee zugba a paradeiso ekohu. Nɛ wa kase ngɛ Baiblo ɔ mi kaa “nina” nɛ ɔ ji Yesu Kristo. Kristo maa ye matsɛ, nɛ e kɛ maa tsɔɔ kaa Yehowa ji nɔ nɛ ngɛ he blɔ kaa e yeɔ adesahi tsuo a nɔ.—Kane 1 Mose 3:15; Mateo 6:10; Kpojemi 11:15.\n8. Mɛni he je nɛ wa ma nyɛ ma de ke a to Israel bi ɔmɛ a he blɔ nya a?\n8 A to blema Israel bi ɔmɛ a he blɔ nya. Kaa nɔ hyɛmi nɔ́ ɔ, Mose Mlaa a tsɔɔ kaa a to blɔ nya konɛ ‘yi komɛ nɛ a sɔmɔ ngɛ kpe he bo tsu ɔ sinya a nya.’ (2 Mose 38:8) A ha Israel bi ɔmɛ mlaa nɛ tsɔɔ bɔ nɛ a ma plɛ kɛ je a sito he ɔ, kɛ blɔ nɔ nɛ a maa gu kɛ gbɛ kpe he bo tsu ɔ nɛ a ya ma ekohu. Pee se ɔ, Matsɛ David to blɔ nya, nɛ e gba Levi bi ɔmɛ kɛ osɔfo ɔmɛ kɛ wo kuuhi a mi. (1 Kron. 23:1-6; 24:1-3) Benɛ a bu Yehowa tue ɔ, Yehowa jɔɔ mɛ wawɛɛ. A hi si ngɛ blɔ nya tomi nya, nɛ tue mi jɔmi kɛ kake peemi hi a kpɛti.—5 Mose 11:26, 27; 28:1-14.\n9. Mɛni tsɔɔ kaa a to Kristofohi nɛ a hi si ngɛ kaseli ɔmɛ a be ɔ mi ɔ a he blɔ nya?\n9 A to Kristofohi asafo nɛ hi si ngɛ kaseli ɔmɛ a be ɔ mi ɔ hu he blɔ nya. Jamɛ a be ɔ, a ngɛ blɔ tsɔɔmi ajla toli nɛ a kɛ blɔ tsɔɔmi haa asafo ɔ. Yesu bɔfo ɔmɛ ji kekleekle nihi nɛ a sɔmɔ kaa blɔ tsɔɔmi ajla toli. (Níts. 6:1-6) Pee se ɔ, a hla nyɛmimɛ nyumu komɛ kɛ piɛɛ blɔ tsɔɔmi ajla toli nɛ ɔmɛ a he. (Níts. 15:6) Mawu mumi ɔ ye bua nyumuhi nɛ a sɔmɔ kaa blɔ tsɔɔmi ajla toli ngɛ kaseli ɔmɛ a be ɔ mi ɔ, aloo nyumuhi nɛ a yeɔ bua nyɛmimɛ nɛ ɔmɛ ɔ nɛ a ngma sɛ womi kɛ ya ha asafo ɔmɛ konɛ a kɛ ga womi kɛ blɔ tsɔɔmihi nɛ ha mɛ. (1 Tim. 3:1-13; Tito 1:5-9) Benɛ asafo ɔmɛ kɛ blɔ tsɔɔmi ajla toli ɔmɛ a ga womi ɔ tsu ní ɔ, kɛ a ná he se ha kɛɛ?\n10. Benɛ asafohi nɛ a hi si ngɛ kaseli ɔmɛ a be ɔ mi ɔ kɛ mlaahi nɛ blɔ tsɔɔmi ajla toli ɔmɛ ha mɛ ɔ tsu ní ɔ, mɛni je mi kɛ ba? (Moo hyɛ foni nɛ ngɛ ní kasemi ɔ sisije ɔ.)\n10 Kane Bɔfo Ɔmɛ A Ní Tsumi 16:4, 5. Nyɛmimɛ nyumuhi nɛ blɔ tsɔɔmi ajla toli ɔmɛ haa nɛ a ya slaa asafo ɔmɛ ɔ, ‘tsɔɔ asafo ɔmɛ mlaahi nɛ bɔfo ɔmɛ, kɛ asafo nikɔtɔma amɛ wo ngɛ Yerusalem ɔ konɛ a ye nɔ.’ Asafo ɔmɛ kɛ mlaa nɛ ɔmɛ tsu ní, nɛ “enɛ ɔ ha asafo ɔmɛ a hemi kɛ yemi mi ba wa, nɛ daa nɛ ɔ, nihi babauu ba piɛɔ a he.” Anɛ wa ma nyɛ maa kase nɔ́ ko ngɛ nɔ hyɛmi nɔ́ nɛ ɔ mi, nɛ wa kɛ tsu ní ngɛ Mawu asafo ɔ mi mwɔnɛ ɔ lo?\nANƐ O KƐ BLƆ TSƆƆMI TSUƆ NÍ LO?\n11. Ke Mawu asafo ɔ kɛ blɔ tsɔɔmi ko ha a, kɛ e sa nɛ asafo mi nikɔtɔmahi kɛ sɔmɔli nɛ a pee a ní ngɛ he ha kɛɛ?\n11 Ke Mawu blɔ nya tomi nɛ ngɛ mwɔnɛ ɔ kɛ blɔ tsɔɔmi ko ha Asafo ɔ Ní Tsumi Kɔni Ajla Toli, Ma Ajla Toli, kpɔ mi nɔ hyɛli, kɛ asafo mi nikɔtɔmahi ɔ, mɛni e sa kaa a pee? Yehowa nitsɛ e Womi ɔ tsɔɔ kaa e sa nɛ wɔ tsuo waa ba wa he si nɛ waa bu blɔ tsɔɔmi tue. (5 Mose 30:16; Heb. 13:7, 17) Mawu we bi ti si kɛ wui blɔ tsɔɔmi nɛ Mawu asafo ɔ kɛ haa wɔ ɔ, nɛ a tui he munyu nyanyaanya hulɔ, ejakaa su nɛ ɔ ma nyɛ ma puɛ suɔmi, tue mi jɔmi, kɛ kake peemi nɛ ngɛ wa kpɛti ɔ. Ngɛ anɔkuale mi ɔ, Kristofo no nɛ yeɔ anɔkuale ɔ pee we e ní kaa Diotrefe. Diotrefe bui nyɛmimɛ nyumuhi nɛ a nyɛɛ hɛ mi ngɛ asafo ɔ mi ɔ, nɛ e tsɔ atua kɛ si mɛ. (Kane 3 Yohane 9, 10.) Enɛ he ɔ, e sa nɛ wa bi wa he ke: ‘Anɛ i woɔ nyɛmimɛ he wami konɛ a ya nɔ nɛ a ye Yehowa anɔkuale lo? Ke nyɛmimɛ nɛ a nyɛɛ hɛ mi ngɛ asafo ɔ mi ɔ kɛ blɔ tsɔɔmi ko ha a, anɛ i kplɛɔ nɔ, nɛ i kɛ tsuɔ ní oya nɔuu lo?’\n12. Mɛni ji tsakemi nɛ a pee ngɛ blɔ nɔ nɛ a guɔ kɛ hlaa asafo mi nikɔtɔmahi kɛ sɔmɔli ɔ he?\n12 Mo susu yi mi kpɔ ko nɛ Blɔ Tsɔɔmi Ajla Toli ɔmɛ mwɔ lingmi nɛ ɔ he nɛ o hyɛ. “Sane Bimihi Nɛ Je Ní Kaneli A Ngɔ” nɛ je kpo ngɛ November 15, 2014 Blɛfo gbi Hwɔɔmi Mɔ ɔ mi ɔ, tsɔɔ tsakemi nɛ a pee ngɛ blɔ nɔ nɛ a guu kɛ hlaa asafo mi nikɔtɔmahi kɛ sɔmɔli. Ngɛ jamɛ a munyu ɔ mi ɔ, a tsɔɔ kaa blɔ tsɔɔmi ajla toli nɛ a hi si ngɛ kaseli ɔmɛ a be ɔ mi ɔ ha kpɔ mi nɔ hyɛli ɔmɛ he blɔ kaa a hla asafo mi nikɔtɔmahi kɛ sɔmɔli. Kaa bɔ nɛ a pee ngɛ kaseli ɔmɛ a be ɔ mi ɔ, kɛ je September 1, 2014 ɔ kɛ ma nɛ ɔ, kpɔ mi nɔ hyɛli nɛ a hlaa asafo mi nikɔtɔmahi kɛ sɔmɔli. Kpɔ mi nɔ hyɛli ɔmɛ bɔɔ mɔde kaa a maa le nyumuhi nɛ a je a yi kɛ ha he blɔ nɛ ɔmɛ ɔ, nɛ ke e maa hi ɔ, a kɛ mɛ yaa fiɛɛmi. Jehanɛ hu ɔ, ke nyɛminyumu ɔ sɛ gba si himi mi ɔ, kpɔ mi nɔ hyɛlɔ ɔ hyɛɛ bɔ nɛ e weku ɔ bɔɔ mɔde ngɛ Mawu jami mi ha a hulɔ. (1 Tim. 3:4, 5) Asafo mi nikɔtɔma amɛ kɛ kpɔ mi nɔ hyɛlɔ ɔ toɔ a tsui si nɛ a susuɔ nyɛmimɛ nɛ a je a yi ɔ a he ke ji a su níhi nɛ Ngmami ɔ ngɛ hlae ngɛ asafo mi nikɔtɔmahi kɛ sɔmɔli a he ɔ he.—1 Tim. 3:1-10, 12, 13; 1 Pet. 5:1-3.\n13. Ke asafo mi nikɔtɔmahi kɛ blɔ tsɔɔmi ko ha wɔ ɔ, mɛni wa ma nyɛ maa pee kɛ tsɔɔ kaa wa fĩ a se?\n13 Asafo mi nikɔtɔma amɛ daa Baiblo ɔ nɔ nɛ a kɛ blɔ tsɔɔmi haa wɔ, ejakaa a suɔ kaa a maa po asafo ɔ he piɛ nɛ a hyɛ nɔ. E sa nɛ waa bu nɔ hyɛli anɔkualetsɛmɛ nɛ a ngɛ Mawu blɔ nya tomi ɔ mi ɔ tue, ejakaa a kɛ “sane kpakpa a” nɛ ngɛ Mawu nitsɛ e Womi ɔ mi ɔ nɛ tsuɔ ní. (1 Tim. 6:3) Mo kai ga womi nɛ Paulo kɛ ha nihi nɛ a bɛ a je mi saminya ngɛ asafo ɔ mi ɔ. A kpɛti ni komɛ “tsu we ní, se mohu a ngɔɔ a nya ngɔ woɔ nihi a sanehi a mi.” E ngɛ heii kaa asafo mi nikɔtɔma amɛ wo mɛ ga, se a kɛ ga womi ɔ tsu we ní. Kɛ e sa kaa asafo ɔ kɛ nɔ ko kaa jã a nɛ hi si ha kɛɛ? Paulo tsɔɔ kaa: “Nyɛ kadi lɛ, nɛ nyɛɛ kɛ lɛ ko bɔ.” Blɔ tsɔɔmi nɛ ɔ tsɔɔ kaa e sɛ nɛ a kɛ nɔ ɔ nɛ bɔ, se kɛ̃ ɔ, e sɛ nɛ a bu lɛ kaa he nyɛlɔ. (2 Tes. 3:11-15) Mwɔnɛ ɔ hu ɔ, ke nɔ ko yaa nɔ nɛ e peeɔ ní komɛ nɛ sɛ ngɛ asafo ɔ mi, kaa nɔ ko nɛ e kɛ nɔ ko nɛ be asafo ɔ mi ngɛ nyɛɛe konɛ a sɛ gba si himi mi ɔ, eko ɔ, asafo mi nikɔtɔma amɛ maa tu magbɛ nɔ munyu ko kɛ bɔ lɛ kɔkɔ. (1 Kor. 7:39) Ke asafo mi nikɔtɔma amɛ tu munyu ko kaa jã a, kɛ o peeɔ o ní ngɛ he ha kɛɛ? Ke o le nɔ nɛ ngɛ jamɛ a nɔ́ ɔ pee ɔ, anɛ o maa bɔ mɔde kaa o kɛ jamɛatsɛ ɔ be bɔe lo? Ke o fĩ si nɛ o kɛ lɛ bɔɛ ɔ, lɔ ɔ maa ye bua lɛ konɛ e na kaa e sa nɛ e kua je mi bami yaya a. \nNYƐƐ YA NƆ NƐ NYƐ HA NƐ ASAFO Ɔ HE NƐ TSƆ, NƐ TUE MI JƆMI KƐ KAKE PEEMI NƐ HI MI\n14. Mɛni wa ma nyɛ maa pee kɛ ye bua konɛ asafo ɔ he nɛ tsɔ?\n14 Ke waa kɛ blɔ tsɔɔmi nɛ ngɛ Mawu Munyu ɔ mi ɔ tsu ní ɔ, lɔ ɔ ma ha nɛ asafo ɔ he ma tsɔ. Mo susu nɔ́ nɛ ya nɔ ngɛ Korinto ɔ he nɛ o hyɛ. Paulo bɔ mɔde wawɛɛ nɛ e fiɛɛ ngɛ ma a mi, nɛ e suɔ e nyɛmimɛ nɛ a ji ‘ni klɔuklɔu’ ɔ. (1 Kor. 1:1, 2) Enɛ ɔ he ɔ, moo hyɛ bɔ nɛ e maa dɔ lɛ ha benɛ e nu he kaa nɔ ko bɔ ajuama, nɛ nyɛmimɛ ɔmɛ pee we he nɔ́ ko, nɛ a ngmɛɛ e he nɛ e ngɛ asafo ɔ mi ɔ! Paulo de nikɔtɔma amɛ kaa a ngɔ jamɛatsɛ ɔ kɛ wo Satan dɛ mi. Enɛ ɔ tsɔɔ kaa e sa nɛ a fie nɔ ɔ kɛ je asafo ɔ mi. E sa nɛ nikɔtɔma amɛ nɛ a je “masa” a konɛ asafo ɔ he nɛ tsɔ. (1 Kor. 5:1, 5-7, 12) Ke asafo mi nikɔtɔma amɛ pee juɛmi kaa e sa nɛ a fie nɔ ko kɛ je asafo ɔ mi konɛ asafo ɔ he nɛ tsɔ ɔ, e sa nɛ wa fĩ se. Eko ɔ, enɛ ɔ ma ha nɛ nɔ ɔ nɛ tsake konɛ e bi Yehowa nɛ e ngɔ e yayami ɔ kɛ pa lɛ.\n15. Mɛni wa ma nyɛ maa pee konɛ tue mi jɔmi nɛ hi asafo ɔ mi?\n15 Nyagba kpa ko hu ngɛ Korinto asafo ɔ mi nɛ e sa kaa a tsu he ní. Nyɛmimɛ komɛ ya samaa a nyɛmimɛ ngɛ kojomi he. Paulo de nɔ́ ko nɛ he hia wawɛɛ. E de ke: “Nyɛ ha nɛ ni kpahi pee nyɛ yayami mohu jinɛ tse e ko hi!” (1 Kor. 6:1-8) Ní komɛ kaa jã yaa nɔ mwɔnɛ ɔ. Nyɛmimɛ komɛ kɛ a sibi pee ní tsumi he somi, se a ye hiɔ aloo a susu kaa a nyɛmi ɔ yi mɛ anɔkuale. Enɛ ɔ ma nyɛ ma ha nɛ pɛ nɛ ba a kpɛti. Ke e ba lɛ jã a, ni komɛ kɛ a nyɛmimɛ yaa kojomi he, se Mawu nitsɛ e Womi ɔ ha nɛ wa na kaa e hi kaa wa maa ye hiɔ mohu pe nɛ wa ma ha nɛ ni kpahi nɛ a gbe Mawu biɛ ɔ he guɛ, aloo wa puɛ tue mi jɔmi nɛ ngɛ asafo ɔ mi ɔ.  Ke wa ma nyɛ ma tsu nyagbahi nɛ a he wa a he ní, nɛ wa dla pɛhi ɔ, e sa nɛ waa ngɔ Yesu ga womi ɔ kɛ tsu ní. (Kane Mateo 5:23, 24; 18:15-17.) Ke wa peeɔ jã a, wa haa nɛ kake peemi hiɔ Yehowa sɔmɔli a kpɛti.\n16. Mɛni he je nɛ e sa kaa waa hyɛ blɔ kaa Mawu we bi maa pee kake ɔ?\n16 Yehowa nitsɛ e Womi ɔ tsɔɔ nɔ́ he je nɛ e sa kaa waa hyɛ blɔ kaa kake peemi maa hi e we bi a kpɛti ɔ. La polɔ ɔ la ke: “Hyɛ bɔ nɛ e hi, bɔ nɛ e ngɛ fɛu, ke nyɛmimɛ pee kake kɛ hi si!” (La 133:1) Benɛ Israel bi ɔmɛ bu Yehowa tue ɔ, a hi si ngɛ blɔ nya tomi nya, nɛ kake peemi hi a kpɛti. Mawu tsɔɔ nɔ́ nɛ e maa pee ha e we bi hwɔɔ se. E de ke: “Ma ngɔ nyɛ kɛ ba he kake kaa tohi nɛ kpale ba a tsu mi.” (Mika 2:12) Yehowa gu e gbalɔ Zefania nɔ kɛ de ke: ‘Ma ha je ma amɛ gbi nɛ he tsɔ [nɛ ji anɔkuale nɛ ngɛ Ngmami ɔ mi ɔ]. Mɛ tsuo a maa fa kue ha imi Yehowa, nɛ a maa pee a nya kake kɛ sɔmɔ mi.’ (Zef. 3:9) Hyɛ bɔ nɛ wa bua jɔ ha kaa wa pee kake kɛ ngɛ Yehowa sɔmɔe!\nAsafo mi nikɔtɔmahi bɔɔ mɔde kaa a maa ye bua nihi nɛ a tɔ̃ ɔ (Hyɛ kuku 17)\n17. Ke nɔ ko pee yayami ko nɛ hɛdɔ ngɛ he ɔ, mɛni blɔ nɔ e sa kaa nikɔtɔma amɛ nɛ a gu kɛ tsu he ní konɛ asafo ɔ he nɛ tsɔ nɛ kake peemi nɛ hi mi?\n17 Loko asafo ɔ he ma tsɔ nɛ kake peemi maa hi mi ɔ, e sa nɛ asafo mi nikɔtɔma amɛ nɛ a je suɔmi mi nɛ a tsu sanehi a he ní amlɔ nɔuu. Paulo le kaa suɔmi nɛ Mawu ngɛ kɛ ha wɔ ɔ dɛ si ngɛ he numi ko kɛkɛ nɔ, nɛ ke nɔ ko pee yayami ko ɔ, Mawu ma we e hɛ kɛ fɔɛ nɔ. (Abɛ 15:3) Enɛ ɔ he ɔ, Paulo tui tsle kaa e maa ngma e kekleekle womi ɔ kɛ ya ha Korinto bi ɔmɛ. E je suɔmi mi kɛ ngma, se hɛdɔ ngɛ he. Nyɔhiɔ komɛ a se ɔ, bɔfo Paulo ngma Korinto bi ɔmɛ a womi nɛ ji enyɔ ɔ. Womi nɛ ɔ ha nɛ wa na kaa a pee tsakemi, ejakaa nikɔtɔma amɛ kɛ bɔfo Paulo blɔ tsɔɔmi ɔ tsu ní. Ke Kristofo no ko tɔ̃ ɔ, e sa nɛ asafo mi nikɔtɔma amɛ nɛ a to a tsui si nɛ a ngɔ nɔ ɔ kɛ ba blɔ dadɛ nɔ.—Gal. 6:1.\n18. (a) Kɛ asafohi nɛ a hi si ngɛ kaseli ɔmɛ a be ɔ mi ɔ ná ga womi nɛ ngɛ Mawu Munyu ɔ mi ɔ he se ha kɛɛ? (b) Mɛni he wa ma susu ngɛ munyu nɛ nyɛɛ se ɔ mi?\n18 E ngɛ heii kaa ga womi nɛ ngɛ Mawu nitsɛ e Womi ɔ mi nɛ Kristofohi nɛ a ngɛ Korinto asafo ɔ, kɛ asafo kpahi a mi ɔ kɛ tsu ní ɔ ha nɛ asafo ɔ he tsɔ, nɛ tue mi jɔmi kɛ kake peemi hi a kpɛti. (1 Kor. 1:10; Efe. 4:11-13; 1 Pet. 3:8) Enɛ ɔ ha nɛ nyɛmimɛ nɛ a hi si ngɛ jamɛ a be ɔ mi ɔ nyɛ nɛ a tsu sɔmɔmi ní tsumi ɔ saminya. Ngɛ anɔkuale mi ɔ, Paulo nyɛ nɛ e de kɛ nɔ mi mami ke, ‘a fiɛɛ sane kpakpa nɛ ɔ ngɔ tsɔɔ bɔ níhi tsuo ngɛ je ɔ mi.’ (Kol. 1:23) Mwɔnɛ ɔ hu ɔ, a to Yehowa we bi a he blɔ nya, kake peemi ngɛ a kpɛti, nɛ a ngɛ Mawu yi mi tomi ɔ nɛ ngɛ nyakpɛ ɔ fiɛɛe ngɛ je kɛ wɛ. Munyu nɛ nyɛɛ se ɔ maa tsɔɔ wɔ kaa Yehowa we bi ngɛ bu kɛ ha Baiblo ɔ, nɛ a fia a pɛɛ si kaa a ma je Nyɔmtsɛ Matsɛ Yehowa yi.—La 71:15, 16.\n^  (kuku 13) Moo hyɛ womi nɛ ji Organized to Do Jehovah’s Will ɔ, bf. 134-136.\n^  (kuku 15) Ke o ngɛ hlae nɛ o le si fɔfɔɛhi a mi nɛ Kristofohi ma nyɛ maa ngɔ a nyɛmi Kristofo no ko kɛ ya kojomi he ɔ, hyɛ “Nyɛɛ To Nyɛ He Ngɛ Mawu Suɔmi ɔ Mi” bf. 223, sisi ningma.